Source: https://www.rup.ee/pluss/e-ajakiri/02-29-2017/kutsehaigusega-tekitatud-mittevaralise-kahju-huvitamine
Timestamp: 2020-06-06 01:21:50+00:00
Document Index: 1539118

Matched Legal Cases: ['§ 233', 'kohus ', 'kohus ', '§ 139', '§ 14', '§ 15', '§ 134', '§ 127', '§ 134', '§ 233', 'kohus ', 'Riigikohus ']

Kutsehaigusega tekitatud mittevaralise kahju hüvitamine - Pluss
Kutsehaigusega tekitatud mittevaralise kahju hüvitamine
http://www.nc.ee/?id=11&tekst=RK/3-2-1-142-16
Riigikohtu 01.02.2017 lahend nr3-2-1-142-16
TsMS § 233 lg1
Isik esitas maakohtule hagi OÜ vastu kutsehaigusega tekitatud varalise ja mittevaralise kahju hüvitamiseks. Maakohus rahuldas hagi osaliselt ja mõistis kostjalt isiku kasuks välja kutsehaigusega tekitatud saamata jäänud tulu ning perioodilise hüvitise, mille arvutamise aluseks töövõimekaotus 40% ulatuses. Isik esitas apellatsioonkaebuse ringkonnakohtusse. Ringkonnakohus tühistas maakohtu otsuse osaliselt ja tegi tühistatud osas uue otsuse, millega määras töövõimekaotuseks 50% ja mõistis kostjalt isiku kasuks välja mittevaralise kahju hüvitise.
Isik esitas kassatsioonkaebuse, milles palub tühistada ringkonnakohtu otsuse osas, millega vähendati väljamõistetud kahjuhüvitist 50% võrra. Kostja esitas vastukassatsioonkaebuse ringkonnakohtu otsuse tühistamiseks ning maakohtu otsuse jõusse jätmiseks.
1.Võlaõigusseaduse (VÕS) § 139 lg-d 1-3 võimaldavad isiku tervise kahjustamise korral vähendada varalise kahju tekitamise eest väljamõistetavat hüvitist, kui kahju tekitamisele aitas kaasa kahjustatud isiku tahtlus või raske hooletus.
2.Töötervishoiu ja tööohutuse seaduse § 14 lg 1 p-st 6, töölepingu seaduse § 15 lg-st 1 ja lg 2 p-st 5 ja Riigikohtu praktikast tuleneb töötaja kohustus teavitada tööandjat töötamisega seotud olulisest asjaoludest, sh töötamisega seotud terviseprobleemidest või tervisekahjustusest, ning hoiduda oma tervise kahjustamisest.
3.Kahju õigusvastase tekitamise korral tervise kahjustamisega tuleb mittevaralise kahju hüvitisena VÕS § 134 lg 2 järgi alati maksta kahjustatud isikule mõistlik rahasumma.
4.Kuna mittevaralise kahju täpse suuruse tõendamine ei ole võimalik, otsustab hüvitise suuruse kooskõlas VÕS § 127 lg 6 esimeses lauses, VÕS § 134 lg-s 5 ja tsiviilkohtumenetluse seadustiku § 233 lg-s 1 sätestatuga kohus, pidades silmas kõiki asjaolusid, mille arvestamata jätmine võiks kaasa tuua ebaõiglase hüvitise.
5.Hüvitise ebaõiglasele suurusele tuginemine kohtuotsuse vaidlustamisel on võimalik näiteks juhul, kui kohus on rikkunud diskretsiooni piire ja mõistnud välja ilmselgelt sümboolse hüvitise.
6.Kui hageja on palunud mõista välja õiglase hüvitise kohtu äranägemisel ja hüvitis ei ole sümboolse suurusega, siis ei ole kohtuotsuse vaidlustamisel võimalik nõuda hüvitise suurendamist.
Riigikohus jättis kassatsioonkaebuse ja vastukassatsioonkaebuse rahuldamata ning ringkonnakohtu otsuse muutmata.